## KAPOSVÁR MEGYEI JOGÚ VÁROS

**POLGÁRMESTERE** 1. sz. változat

## ELŐTERJESZTÉS

**az önkormányzat 2014. évi költségvetésének módosításáról**

A rendeletmódosítás keretében az áprilisi testületi döntéseknek, a központi intézkedéseknek és a céltartalékban tervezett egyes előirányzatoknak az átvezetésére kerül sor.

A költségvetés főösszege 906.387 e Ft-tal nő, döntően az adósságkonszolidáció 2014. évi ütemének számviteli elszámolása miatti technikai átvezetés miatt. A Magyar Államkincstártól kapott útmutató alapján a konszolidáció keretében átvállalt adósság 2014. évi ütemét fejlesztési célú központi támogatásként kell kimutatni, ezzel összhangban a kiadási előirányzat is beépítésre kerül (ezt az áprilisi rendeletmódosítás során vezettük ki). Emellett jelentős összegű módosítást eredményezett a közszférában dolgozók bérkompenzációjához, a szociális és gyermekjóléti ágazatban foglalkoztatottak pótlékához kapott központi támogatások és azok kiadási előirányzatainak beemelése.

A felvételre tervezett felhalmozási célú hitel összege 36.952 e Ft-tal csökken, mivel a NOSTRU Szociális városrehabilitáció projekt önerejéhez tervezett hitelt kiváltja az elnyert EU önerő támogatás.

A költségvetés egyensúlyán belül tovább nő a működési többlet a felhalmozási hiány terhére, mivel a testület által és az átruházott hatáskörben hozott döntések átvezetését követően javasolom az általános felhalmozási tartalék keret visszapótlását a szabad működési források terhére.

### B E V É T E L E K

**Intézményi bevételek** (2. sz. melléklet)

Az tárgyévi intézményi bevételek előirányzata 107.723 e Ft-tal nő.

Az intézményi működési bevételek előirányzata 1.000 e Ft-tal nő a Polgármesteri Hivatalnál biztosítási kártérítések, illetve a környező településekkel a belső ellenőrzési feladatok ellátására kötött megállapodások alapján realizálódott bevétel számbavétele miatt.

Az államháztartáson belüli működési támogatásértékű bevételek előirányzata 104.748 e Ft-tal nő, mely jellemzően a közfoglalkoztatás kapcsán realizált munkaügyi támogatások miatt került megemelésre. Az intézmények saját hatáskörben képezik meg a ténylegesen befolyt munkaügyi támogatások és az ehhez kapcsolódó kiadások előirányzatát. Emellett az Együd Árpád Kulturális Központnál a 2013. évben indult TÁMOP pályázatok tárgy évi ütemére, a Rippl-Rónai Megyei Hatókörű Városi Múzeumnál a Nemzeti Kulturális Alaptól a Natura Somogyiensis 24. Periodika és a Somogy Megyei közlemények megjelentetésére, muzeális gyűjtemények védelmének, megőrzésének kiadásaira kapott támogatások előirányzatának és a megfelelő kiadási előirányzatok saját hatáskörű átvezetésére kerül sor.

Az államháztartáson kívüli működési célú átvett pénzeszközök előirányzata 454 e Ft-tal nő, egyedül a Polgármesteri Hivatalnál terveztünk e jogcímen bevételi előirányzatot, mely a Jogi beszélgetések rendezvény lebonyolításához a szakmai szervezetektől kapott hozzájárulásokat tartalmazza.

Az államháztartáson belüli felhalmozási támogatásértékű bevételek előirányzata 1.521 e Ft-tal nő, az Együd Árpád Kulturális Központnál a működési bevételeknél már jelzett TÁMOP pályázat felhalmozási támogatásrésze („Építőközösségek Somogyország szívében” című pályázat keretében TV, DVD lejátszó beszerzése), míg a Rippl-Rónai Megyei Hatókörű Városi Múzeum esetében a Nemzeti Kulturális Alaptól kortárs képzőművészeti alkotás beszerzéséhez kapott forrás beépítésével.

Az intézményi támogatás előirányzata összességében 73.648 e Ft-tal nő. A rendeletmódosítás keretében sor kerül a bérkompenzáció kifizetéséhez kapott központi támogatás lebontására, céltartalékból történő átvezetésekre (minimálbér és a garantált bérminimum emelése miatti többletekre, az óvodapedagógusok minimálbér emelés miatti magasabb összegű személyi juttatására, keretekből biztosított támogatásokra).

**Önkormányzati bevételek** (1. sz. melléklet)

Az önkormányzat működési célú bevételi előirányzata összességében 41.658 e Ft-tal nőtt.

A telekadó bevétel előirányzatának 682 e Ft-os emelését a NABI Real Estate Holding Kft-től visszavásárolt földterület kapcsán fizetendő telekadó összegének növekedése okozza, ezzel egyidejűleg ugyanekkora összeggel módosul a Kft. részére biztosított önkormányzati de minimis támogatás is.

A működési célú központi támogatások előirányzata 27.500 e Ft-tal nő a közszférában foglalkoztatottak bérkompenzációjához, valamint a szociális és a gyermekjóléti ágazatban foglalkoztatottak pótlékához kapott központi támogatás hatására.

A működési célú támogatásértékű és az átvett pénzeszközök előirányzata összességében 11.756 e Ft-tal nő a nem tervezett, időközben realizálódott, illetve ismertté vált bevételek számbavétele miatt (települési önkormányzatok által a kötelező óvodai feladatok ellátására kötött megállapodás alapján fizetett hozzájárulás, TISZK Kft-től a 2013. évben lezárult TIOP pályázathoz nyújtott, de fel nem használt önkormányzati támogatás visszafizetése).

A működési célú bevételek és egyéb sajátos bevételek előirányzatának emelését az intézményi konyhák bérleti díjának módosítása, valamint egyes bevételek (biztosítási kártérítés, ajánlattételi biztosíték) teljesítési adatokhoz történő igazítása eredményezi.

**Felhalmozási bevételek**

Az Államkincstár által megadott számviteli nyilvántartási előírások alapján a fejlesztési célú központosított előirányzatba (1/b. melléklet) beépítésre került az adósságkonszolidáció törlesztési támogatással megvalósult eleme 743 405 e Ft összegben. Ez az érték kiadásként is megjelenik a fejlesztési célú hitelek törlesztése előirányzatban.

A felhalmozási célú támogatási értékű bevételek (1/c. melléklet) előirányzatai közé beépítettük a NOSTRU szociális városrehabilitációhoz elnyert 40 617 e Ft EU önerő alap támogatást, és a Fő utca 17. társasház tetőfelújításához a tulajdonostársak 4 706 e Ft összegű befizetését.

**K I A D Á S O K**

**Intézményi kiadások**  (3. sz. melléklet)

Az intézményi kiadások előirányzata 181.371 e Ft-tal nő, ezen belül a működési célú kiadások előirányzata 178.950 e Ft-tal, míg a felhalmozási célú kiadások előirányzata 2.421 e Ft-tal.

Az intézményi kiemelt előirányzatok növekedését döntően a Munkaügyi Központtól közfoglalkoztatásra kapott források és felhasználásuk intézményi saját hatáskörben történő beépítése eredményezte. Emellett a céltartalékból lebontott előirányzatok (minimálbér és bérminimum emelés miatti többlet kiadásokra, az újabb közfoglalkoztatás megkezdéséig a zárolt álláshelyek határozott idejű betöltésének kiadásaira, rendezvények és programok költségeire), valamint a bérkompenzációra kapott központi támogatások átvezetésére kerül sor.

A költségvetési rendeletmódosítás során a fentiekben nevesített változások hatására az intézmények személyi juttatási előirányzata 137.665 e Ft-tal, a munkaadói járulékok előirányzata 27.155 e Ft-tal, a dologi kiadások előirányzata 14.130 e Ft-tal emelkedik.

A beruházási kiadások 1.521 e Ft-os emelésére az Együd Árpád Kulturális Központnál és a Rippl-Rónai Megyei Hatókörű Városi Múzeumnál a korábban már nevesített projektek kapcsán megvalósuló beszerzések, míg a felújítási kiadásoknál a Sörház utcai szolgálati lakás rendbetételéhez az Általános Iskolai, Óvodai és Egészségügyi Gondnokság részére biztosított előirányzat átcsoportosításának hatására kerül sor.

A rendeletmódosítás során a 3/2. mellékletben pontosítjuk a közfoglalkoztatottak számát. Az intézményeknél 2013. decembertől a képzéssel egybekötött közfoglalkoztatásban résztvevők, valamint a Városgondnokságnál a téli közfoglalkoztatásban résztvevők éves teljes munkaidőre átszámított álláshelye jelenik meg a mellékletben. A Munkaügyi Központhoz 2014. május 10.-én benyújtott pályázatok alapján az intézményeknél várhatóan 250 fő foglalkoztatására kerülhet sor 2014. szeptember 30-ig 4 hónapra napi 8 órás időtartamban, az ezzel kapcsolatos álláshelyeket a következő rendeletmódosításkor vezetjük át a tényleges létszámok alapján.

**Önkormányzati működési kiadások**

Az önkormányzat működési kiadási előirányzata összességében 48.745 e Ft-tal nő, döntően a céltartalékból történő átvezetések hatására.

A személyi juttatások (141 e Ft), a munkaadót terhelő járulékok (26 e Ft) és a dologi kiadások (1.727 e Ft) előirányzatának emelésénél az önkormányzati rendezvények, programok kiadásaira (nagy várostakarítás, ápolók napja, sportolók köszöntése) a céltartalékból átvezetett források, valamint bevétel terhére jelentkező kiadási jogcímek (ajánlati biztosítékok visszafizetése, Rippl-Rónai Konferencia megrendezése) előirányzatának a beemelésére kerül sor.

A működési célú államháztartáson belüli kiadások előirányzatának 19.083 e Ft összegű növekedését a Kaposvár-Sántos Szociális és Gyermekjóléti Társulás részére biztosított önkormányzati támogatás emelése okozza. Az támogatás növekedését döntően a Társulás által fenntartott SzocioNet Egyesített Szociális és Gyermekjóléti Intézmény többlet kiadásaihoz (szociális és gyermekvédelmi ágazati pótlék, bérkompenzáció, minimálbér és bérminimum emelés miatti többlet kiadások, zárolt álláshelyek átmeneti betöltése) biztosított források eredményezték. Emellett 500 e Ft a Társulás fenntartási (bankszámlavezetési költség) kiadásaihoz nyújtott pénzügyi fedezet.

A működési célú pénzeszköz átadásoknál jelentkező előirányzat növekedést a céltartalékból történő átvezetések (a Csiky Gergely Színház részére a gyermekszínházi találkozó megrendezéséhez, a Kaposvári Cápák SE részére pályázati önerőre, a Kecelhegyi Lovassport Közhasznú egyesület részére a Nemzeti Vágta nevezési díjára és szervezési költségeire), valamint időközben hozott testületi döntések átvezetése (a Kaposvári Rendőrkapitányság és a Kaposvári Kistérségi Polgárőr Egyesület részére a közbiztonság növeléséhez kapcsolódó kiadásokra) eredményezték. Ugyanakkor nevesítettük a NOSTRU szociális városrehabilitációs projekten belül a különböző programok megvalósítása kapcsán időközben hozott döntéseket.

Az előterjesztés 4/c. sz. mellékletében pótigényeket terjesztek a Közgyűlés elé, a javasolt pótigények összege 192.320 e Ft. A legnagyobb tétel a Kapos Holding Zrt. tőkeemeléséhez szükséges tulajdonosi támogatás összege, melyről az egyéb költségvetést érintő kérdések között tájékoztatom a testület. Emellett jelentős összegű a Kaposvári Sportközpont és Sportiskola részére a kosárlabda és a jégkorong szakosztály működtetéséhez a 2014/2015-ös évadra benyújtott TAO pályázatokhoz szükséges önrész. Az intézmények kiemelt előirányzatok közötti átcsoportosítási igényeit a 4/c.1. melléklet tartalmazza. Ezek jellemzően a dologi kiadásoknál tervezett karbantartási keretek terhére megvalósításra kerülő beruházási, felújítási munkálatokhoz (pl. Városgondnokságnál a Mátyás király utcai árokburkolás, Festetics Karolina Központi Óvodánál öltőző szekrények és ágyak beszerzése, Klebelsberg Kollégiumnál új beléptető kapu beszerzése, Bárczi Gusztáv Tagiskolánál akadálymentesítésre) szükséges pénzügyi fedezet átvezetését, valamint a Takáts Gyula Városi Könyvtárnál a kistelepülési feladatokon belül a dologi kiadások terhére a tárgyi eszközök beszerzésére történő előirányzat átcsoportosítást jelentik.

**Felhalmozási kiadások**

A felújítási kiadásoknál átvezettük az időközben hozott döntéseket. Az átruházott hatáskörben hozott döntésekről jelen előterjesztés ezen részében tételesen számolok be. Nevesítettük a pályáztatás során vállalkozásba adott feladatokat. A pénzmaradvány terhére javaslatot teszek pótigények befogadására.

Az út-, híd-, járdafelújítások céljai közé (7. sz. melléklet) a közterületek állapotának felmérését követően a mellékletben jelzett burkolat- és járdafelújítások beemelését, valamint a Bereczk programban nem szereplő utcákban a csapadékvíznyelők és aknafedlapok szintre emelésére 19 350 e Ft-ot biztosítását javasolom.

A viziközmű felújítások céljai közé (8. melléklet) szintén javasolom a Bereczk programban nem szereplő utakon a szennyvízakna fedlapok cseréjét és szintre emelését beemelni 14 250 e Ft értékben.

A felhalmozási kiadások előirányzatai közé (9. sz. melléklet) beépítettük az időközben hozott döntéseket, átvezetéseket. Az előző közgyűlés óta a feladatok pontosítása, és az egyes munkákra lefolytatott közbeszerzési eljárás eredménye következtében javasolom a városliget átépítése előirányzatának 99 100 e Ft-os megemelését. A városháza északi lift cseréjére a tervezettnél drágább ajánlat érkezett, így a liftakna átépítésére javasolom 1 279 e Ft jóváhagyását. Az átcsoportosítások és javasolt keretemelések együttesen a felhalmozási kiadásokat 130 643 e Ft-tal növelik.

Javasolom az RSG csarnok bővítésének előkészítését. A bővítés keretében birkózók és ökölvívók részére edzőhely és az ahhoz szükséges infrastruktúra kerül kiépítésre. A tervezés fedezetét a céltartalékban pályázatok előkészítésére és tervezési feladatokra elkülönített keretből javasolom biztosítani.

**Céltartalék** (10. sz. melléklet)

A céltartalékok előirányzata 422.531 e Ft-tal csökken, részben az általános felhalmozási és a működési tartalék keret terhére hozott döntések átvezetése kapcsán (az előterjesztésben beszámolunk a későbbiekben a tartalékok felhasználásáról). Emellett az átruházott hatáskörben felhasználható keretekre vonatkozó döntések átvezetésére, a rendezvények, ünnepek és megemlékezések kiadásaira, a minimálbér és bérminimum emelés miatti többlet kiadásokra szükséges források lebontására kerül sor.

**Költségvetést érintő egyéb kérdések**

Mártírok és Hősök Közalapítvány részére biztosított önkormányzati támogatás

A testület az önkormányzat 2014. évi eredeti költségvetési rendeletében 375 e Ft támogatást hagyott jóvá Mártírok és Hősök Közalapítvány részére 5 emlékműsor, megemlékezés (a Doni Emléknap, a Március 15., az Aradi vértanúk, az Október 23. és a Halottak napja) kiadásaira. Mivel a Közalapítvány egyéb forrásaiból megoldotta a Doni Emléknap és a Március 15-i megemlékezések programját, azzal a kéréssel fordult a testülethez, hogy az e programokhoz jóváhagyott rendezvényenkénti 75 e Ft önkormányzati támogatást a II. világháború befejezésének évfordulójára, illetve a Hősök napi megemlékezésre fordíthassa. Javasolom, hogy a testület engedélyezze a Közalapítvány kérését és annak megfelelően módosítsa a költségvetési rendeletben a Közalapítvány támogatásának jogcímét.

Kaposvár-Sántos Szociális és Gyermekjóléti Társulás többlettámogatása zárolt álláshely feloldása miatt

A Kaposvár-Sántos Szociális és Gyermekjóléti Társulás által fenntartott SzocioNet Egyesített Szociális és Gyermekjóléti Intézmény Szociális Gondozási Központ intézményegysége látja el a házi segítségnyújtás szociális szolgáltatást, melynek keretében a rászoruló személyek részére saját lakókörnyezetükben történik az önálló életvitel fenntartása érdekében szükséges segítségnyújtás. Mivel a házi segítségnyújtásban részesülő ellátottak száma, illetve gondozási szükséglete jelentősen megnövekedett az utóbbi időben - többen szorulnak napi 1-4 óra időtartamú gondozásra (fürdetés, etetés, gyógyszerezés, bevásárlás, háztartási munkák, felügyelet) – kezdeményezte az intézmény a zárolt gondozói álláshelye betöltésének engedélyezését. A gondozói álláshely betöltésének várható költsége 2014. évben (5 hónapra) 877 e Ft, melyhez a szociális ágazatban foglalkoztatottak pótlékához biztosított központi támogatásból az Önkormányzat számára 48 e Ft megtérül.

Javasolom, hogy a SzocioNet Egyesített Szociális és Gyermekjóléti Intézményben zárolt 1 fő szociális gondozói álláshely 2014. július 01. napjától történő betöltéséhez szükséges 877 e Ft pénzügyi fedezetet biztosítsa az Önkormányzat a Kaposvár-Sántos Szociális és Gyermekjóléti Intézményfenntartó Társulás részére.

A Kapos Holding Zrt. folyószámla hitelkeretéhez ingatlanfedezet nyújtása:

A Közgyűlés 98/2013.(V.22.) határozatával hozzájárult ahhoz, hogy az OTP Bank Nyrt. a Kapos Holding Zrt. részére 2013. évben engedélyezett folyószámla hitelkeret és járulékai biztosítékául 500.000.000 Ft erejéig a folyószámla hitelszerződés fennállásának időtartamáig keretbiztosítéki jelzáloggal terhelje az Önkormányzat tulajdonát képező 99/A/1 hrsz alatti, természetben Kaposvár, Kossuth tér 5. szám alatti üzlethelyiség, a 407/A/1. hrsz alatti, természetben Kaposvár, Dózsa Gy. u. 1. szám üzlethelyiség, az 582/1/A/2; 582/1/A/3; 582/1/A/4 hrsz alatti, természetben Kaposvár, Szántó u. 5. utcafronti iroda, az 582/4 hrsz alatti, természetben Kaposvár, Szántó u. 5. (udvari épületszárny) irodaház, az 5374/29 hrsz alatti, természetben Kaposvár, Füredi úti volt lőtér területéből 5 ha 2661 m2 kivett, beépítetlen terület ingatlanokat.

A Holding levélben jelezte, hogy a lejáró folyószámla hitelkeret szerződés megújítását kezdeményezte, és kéri az Önkormányzatot, hogy a fenti ingatlanokon a keretbiztosítéki jelzálogjog fenntartásához továbbra is járuljon hozzá.

Javasolom, hogy a Tisztelt Közgyűlés a Holding biztonságos gazdálkodása érdekében járuljon hozzá ingatlanok fedezetként történő biztosításához, és hatalmazzon fel a jelzálogszerződés a jelenleg hatályos szerződés szerinti feltételekkel történő aláírásához.

A Kapos Holding Zrt. tőkeemelése

A Kapos Holding Zrt. azzal a megkereséssel (1. sz. függelék) fordult az Önkormányzathoz, hogy a Kaposvári Tömegközlekedési Zrt., a Kaposvári Élmény és Gyógyfürdő Nonprofit Kft, valamint a Kaposvári Jégcsarnok Kft. cégjogi helyzetének stabilizálásához összességében szükséges 167.625 ezer Ft fedezetét a Holding tőkejuttatásán keresztül biztosítsa. Az említett társaságoknál az elmúlt években jelentősen csökkent a saját tőke értéke.

Kaposvári Tömegközlekedési Zrt-nél a tartós finanszírozási hiány 50.563 ezer Ft, a Kaposvári Élmény és Gyógyfürdő Nonprofit Kft-nél a tartósan veszteséges tevékenység 76.581 ezer Ft, a Kaposvári Jégcsarnok Kft. esetében a deviza alapú lízing finanszírozás árfolyamvesztesége 40.481 ezer Ft tőkevesztést okozott.

Javasolom, hogy az Önkormányzat biztosítsa a Kapos Holding Zrt-nek a tőkerendezéshez szükséges összeget jegyzett tőke emeléseként 1.000 db D-sorozatba tartozó egyenként 1.000 Ft névértékű névre szóló törzsrészvény (összesen 1.000 ezer Ft) kibocsátásával, amelynek kibocsátási értéke 167.625 ezer Ft. A szükséges pénzügyi fedezetet az előterjesztés 7/c. számú melléklete tartalmazza. A részvénytársaságnál a részvények jegyzési ellenértéke és névértéke közötti különbözetet a saját tőke elemeként, tőketartalékként kell kimutatni. Ezzel megoldható, hogy a tőkeemelés ne emelje a teljes jegyzett tőkét, ugyanakkor biztosítsa az optimális saját tőke-jegyzett tőke arányt.

Tekintettel arra, hogy a Holding egyszemélyes részvénytársaság, az Önkormányzat tulajdonosi érdeke nem sérül.

A tőkerendezéssel egyidejűleg szükségessé válnak a Holding alapító okiratának az új Ptk. előírásainak való megfelelőségét célzó módosításai is (2.-3. sz. függelékek). A Polgári Törvénykönyvről szóló 2013. évi V. törvény hatálybalépésével összefüggő átmeneti és felhatalmazó rendelkezésekről szóló 2013. évi CLXXVII. törvény (Ptké.) 9.§ (2) bekezdése alapján a jogi személy a Ptk. hatálybalépését követő első módosítással egyidejűleg köteles a Ptk. rendelkezéseivel összhangban álló továbbműködésről dönteni, és az erről szóló határozatot is köteles a nyilvántartó cégbírósághoz benyújtani.

A Dél-Dunántúli Regionális Víziközmű-üzemeltető és Szolgáltató Kft. tőkeemelése

A Társaság menedzsmentje a Kft. évi rendes taggyűlési meghívójában jelezte, hogy a társasági szerződés módosítására van szükség tekintettel arra, hogy a Társaság könyvvizsgálójának és felügyelőbizottságának mandátuma lejár. Ezzel egyidejűleg szükségessé válik Dél-Dunántúli Regionális Víziközmű-üzemeltető és Szolgáltató Kft. társasági szerződésének az új Ptk. előírásainak való megfelelőségét célzó módosítása is (5. sz. függelék). Az egyes testületekbe delegált személyekről szóló 277/2010. (XII. 9.) önkormányzati határozat alapján a Kaposvár Város Önkormányzata által delegált felügyelőbizottsági tag, Jaczó Győző úr delegálása 2014. december 31.-ig tart.

A Polgári Törvénykönyvről szóló 2013. évi V. törvény hatálybalépésével összefüggő átmeneti és felhatalmazó rendelkezésekről szóló 2013. évi CLXXVII. törvény (Ptké.) 9.§ (2) bekezdése alapján a jogi személy a Ptk. hatálybalépését követő első módosítással egyidejűleg köteles a Ptk. rendelkezéseivel összhangban álló továbbműködésről dönteni, és az erről szóló határozatot is köteles a nyilvántartó cégbírósághoz benyújtani.

Jelenleg a Társaság jegyzett tőkéje 1.200 ezer Ft, a tulajdonosok egyenlő arányban Nagykanizsa Megyei Jogú Város Önkormányzata, Somogyjád Község Önkormányzata és Kaposvár Megyei Jogú Város Önkormányzata. A Ptk. szerint a kft. társasági formára előírt legkisebb törzstőke összeg 3.000 ezer Ft, ezért a Társaságnál 1.800 ezer Ft összegű tőkeemelést kell végrehajtani. Az Ügyvezető tájékoztatása alapján 2014. évben továbbra is érdemes fenntartani a Társaságot tekintettel arra, hogy még ebben az évben a Kormány elé kerülhet a felhasználói egyenérték akkreditációhoz szükséges, jelenleg 150 ezres értékhatárának emelése. A Nagykanizsához tartozó felhasználókkal együtt 300 ezres értéket is teljesíteni tudunk*.*

Javasolom, hogy Társaság jegyzett tőkéjének emelésében vegyünk rész, és a költségvetés felhalmozási tartaléka terhére biztosítsuk a Kaposvár Városra jutó tőkeemeléshez szükséges 600 ezer Ft-ot.

**Átruházott hatáskörben hozott döntések**

Az önkormányzat 2014. évi költségvetéséről szóló, a 13/2014. (IV.28.) önkormányzati rendelettel módosított 1/2014.(I.29.) rendelet 13. § (2) bekezdése a magyar önkormányzatokról szóló 2011. évi CLXXXIX. törvény 68. § (4) bekezdésében kapott felhatalmazása alapján hatáskörömbe utalt döntés értékhatárát 100 millió Ft-ban határozta meg.

Ezen felhatalmazás alapján az elmúlt időszakban az alábbi döntéseket hoztam:

|  |  |
| --- | --- |
| * Átcsoportosítás Gyermekmosoly játszótér építési programból - Városgondnoksághoz | 225 e Ft |
| * Átcsoportosítás Piac-vásárcsarnok É-i támfalnál térburkolat előirányzatból – Vásárcsarnok építés III ütem tetőszigetelés, homlokzat, külső térburkolat előirányzathoz | 1 146 e Ft |
| * Átcsoportosítás Nyár utca járható folyóka Rómahegyi u. és Lonkahegyi u. között előirányzatból – Honvéd u. 24 – 28. parkoló kialakításhoz | 273 e Ft |
| * Átcsoportosítás Nyár utca járható folyóka Rómahegyi u. és Lonkahegyi u. között előirányzatból – Arany J. u. 11-17. mögötti parkoló bővítéshez | 3 074 e Ft |
|  |  |

|  |  |
| --- | --- |
| Átcsoportosítás általános működési célú tartalék terhére : |  |
| * „Nagy Várostakarítás„ honlap fedezetére | 191 e Ft |
| * „Nagy Várostakarítás„ Domain név regisztrációra | 6 e Ft |
| * Kaposvári Cápák Egyesület pályázati költségeinek támogatására | 360 e Ft |
| * Ápolók Napja rendezvény költségeihez | 12 e Ft |
| * Zrínyi Iskola játszótér kialakításhoz Géniusz Közhasznú Alapítvány támogatása | 200 e Ft |
| * Nemzetközi Gyermek és Ifjúsági Színházi Biennálé kiadásaihoz | 1 752 e Ft |
| * Jogi beszélgetések rendezvény kiadásaihoz | 156 e Ft |
| * 2013. évi korosztályos sportolók és edzőik fogadásához | 49 e Ft |
|  |  |

|  |  |
| --- | --- |
| Átcsoportosítás általános felhalmozási célú tartalék terhére : |  |
| * Ált. Isk. Óvodai és Eü. Gondnoksághoz Sörház u. 10. szolgálati lakás felújításához | 900 e Ft |
| * Lakás- nem lakás célú ingatlanok felújításához Cseri u. 35. kéménybéleléshez | 434 e Ft |
| * Kecelhegyi Nyugdíjasház előtt járdaépítéshez | 2 604 e Ft |
| * Honvéd u. 24-28. parkoló építéshez | 3 329 e Ft |
| * Arany J. u. 11 – 17. mögötti parkoló bővítéshez | 381 e Ft |
| * Bartók Béla u 100-tól járdaépítéshez | 1 179 e Ft |
| * Kinizsi ltp. Judó csarnokhoz útépítéshez | 1 044 e Ft |
| * Lonkahegyi út hiányzó szakaszán járdaépítéshez | 3 191 e Ft |
| * Polgármesteri Hivatalban liftcsere költségéhez | 1 295 e Ft |
| * Táncsics M. u., 67-es út jelzőlámpás csomópont költségeihez | 581 e Ft |
| * Keleti temetőben halotthűtők kialakításához | 56 e Ft |
| * Polgármesteri Hivatal épületei klimatizálásának teljes körűvé tételéhez | 101 e Ft |
| * Városháza festett díszüvegeinek restaurálásához és rekonstrukciójához | 203 e Ft |
| * Agóra előtti három emlékmű felújításához és áthelyezéséhez | 120 e Ft |
| * Szentjakabi Bencés Apátság és romkert fejlesztése NKA pályázathoz | 275 e Ft |
|  |  |

Kérem a Tisztelt Közgyűlést átruházott hatáskörben hozott döntéseimet utólagosan hagyja jóvá.

**Kaposvár, 2014. május 28.**

**Szita Károly**

**polgármester**

**HATÁROZATI JAVASLAT:**

Kaposvár Megyei Jogú Város Közgyűlése megtárgyalta az Önkormányzat 2014. évi költségvetési rendeletének módosításáról szóló előterjesztést és a következő határozatokat hozta:

1. A Közgyűlés a magyar önkormányzatokról szóló 2011. évi CLXXXIX. törvény 68. § (4) bekezdésében a polgármester hatáskörébe utalt döntésekről szóló beszámolót jóváhagyólag tudomásul veszi.
2. A Közgyűlés úgy határozott, hogy a Mártírok és Hősök Közalapítvány részére 5 rendezvény költségére jóváhagyott 375 e Ft támogatást a Közalapítvány kérésére a II. világháború befejezésének évfordulójára, a Hősök napi megemlékezésre, az Aradi vértanúk napjára, az Október 23.-i és a Halottak napi megemlékezésre biztosítja.

Felelős: Szita Károly polgármester

Közreműködik: Molnár György gazdasági igazgató

Határidő: 2014. június 30.

1. A Közgyűlés úgy határozott, hogy a Kaposvár-Sántos Szociális és Gyermekjóléti Intézményfenntartó Társulás részére 877 e Ft támogatást biztosít a Társulás által fenntartott SzocioNet Egyesített Szociális és Gyermekjóléti Intézmény Szociális Gondozási Központ intézményegységében 2014. július 01.-től betöltésre kerülő 1 fő szociális gondozó álláshely többlet kiadásaira.

Felelős: Szita Károly polgármester

Közreműködik: Molnár György gazdasági igazgató

Határidő: 2014. június 30.

1. A Közgyűlés úgy határozott, hogy hozzájárul ahhoz, hogy a 99/A/1 hrsz alatti, természetben Kaposvár, Kossuth tér 5. szám alatti üzlethelyiség, a 407/A/1. hrsz alatti, természetben Kaposvár, Dózsa Gy. u. 1. szám alatti üzlethelyiség, az 582/1/A/2; 582/1/A/3; 582/1/A/4 hrsz alatti, természetben Kaposvár, Szántó u. 5. utcafronti iroda, az 582/4 hrsz alatti, természetben Kaposvár, Szántó u. 5. (udvari épületszárny) irodaház, az 5374/29 hrsz alatti, természetben Kaposvár, Füredi úti volt lőtér területéből 5 ha 2661 m2 kivett, beépítetlen terület ingatlanokat az OTP Bank Nyrt. a Kapos Holding Zrt. részére 2014. évben engedélyezésre kerülő folyószámla hitelkeret és járulékai biztosítékául 500.000.000 Ft erejéig a folyószámla hitelszerződés fennállásának időtartamáig keretbiztosítéki jelzáloggal terhelje. A Közgyűlés felhatalmazza a Polgármestert, hogy a folyószámla hitelkeret szerződéshez kapcsolódó jelzálogszerződést a jelenleg hatályos szerződés szerinti feltételekkel aláírja.

Felelős: Szita Károly polgármester

Közreműködik: Molnár György gazdasági igazgató

Határidő: azonnal (közlésre)

1. A Közgyűlés a Kapos Holding Zrt. alaptőkéjét a Ptk. 3: 295-296.§-aiban foglalt szabályok alapján az alábbiak szerint emeli fel.
2. Az alaptőke-emelés módja: zártkörű.
3. Az alaptőke-emelés összege: 1.000.000 Ft,-, azaz Egymillió forint.
4. A pénzbeli hozzájárulás értéke: 167.625.000-, Ft, azaz Egyszázhatvanhétmillió-hatszázhuszonötezer forint.

Az ellenében adandó részvények száma: 1.000 db.

A részvények egyéb jellemzői: dematerializált, „D” sorozatba tartozó, névre szóló törzsrészvény, névértékük: 1.000.000,- Ft, kibocsátási értékük 167.625.000,- Ft.

A hozzájárulást szolgáltató neve, székhelye: Kaposvár Megyei Jogú Város Önkormányzata, 7400 Kaposvár, Kossuth tér 1.

A szolgáltatás időpontja: a részvények átvételére vonatkozó nyilatkozat megtételétől számított 8 napon belül.

1. A részvények névértékének és kibocsátási értékének különbözetét a KAPOS HOLDING Zrt. tőketartalékba helyezi.
2. A részvények átvételére vonatkozó nyilatkozat megtételére rendelkezésre álló időtartam: 8 nap.
3. A Közgyűlés a részvények átvételére - előzetes kötelezettségvállaló nyilatkozatára tekintettel - a Kaposvár Megyei Jogú Város Önkormányzatát jelöli ki, amely a kibocsátásra kerülő valamennyi, a d) pontban részletezett darabszámú, értékű és egyéb tulajdonságokkal rendelkező részvény árvételére jogosult.

Felelős: Szita Károly polgármester

Közreműködik: Molnár György gazdasági igazgató

Határidő: 2014. június 30.

1. A Közgyűlés a Ptké. 9.§ (2) bekezdése alapján dönt a KAPOS HOLDING Zrt. Ptk. rendelkezéseivel összhangban álló továbbműködéséről és a Kapos Holding Zrt. alapító okiratát az előterjesztéshez mellékelt alapító okirat-módosítás (2. sz. függelék) és a módosításokkal egységes szerkezetű alapító okirat (3. sz. függelék) szerinti tartalommal elfogadja.

Felelős: Szita Károly polgármester

Közreműködik: Molnár György gazdasági igazgató

Határidő: 2014. június 30.

1. A Közgyűlés a KAPOS HOLDING Zrt. (7400 Kaposvár, Áchim A. u. 2.) zártkörűen végrehajtásra kerülő alaptőke-emelése során kibocsátani tervezett részvények átvételére a Ptk. 3: 296.§-ában előírt előzetes kötelezettséget vállal, az alábbiak szerint:
2. A vállalt pénzbeli hozzájárulás pontos összege: 167.625.000, Ft, azaz Egyszázhatvanhétmillió-hatszázhuszonötezer forint.
3. Az ellenében adandó részvények száma: 1.000 db.

A részvények egyéb jellemzői: dematerializált, „D” sorozatba tartozó, névre szóló törzsrészvény, névértékük: 1.000.000,- Ft, kibocsátási értékük 167.625.000,- Ft.

1. A pénzbeli hozzájárulás szolgáltatásának határideje: jelen nyilatkozat kibocsátásától számított 8 napon belül.

Felelős: Szita Károly polgármester

Közreműködik: Molnár György gazdasági igazgató

Határidő: 2014. június 30.

1. A Közgyűlés a KAPOS HOLDING Zrt. (7400 Kaposvár, Áchim A. u. 2.) Alapító Okirata IX/4.h. alpontja alapján hozzájárul, hogy a KAPOS HOLDING Zrt. a határozati javaslat 1. pontja alapján részére nyújtott pénzbeli hozzájárulás igénybevételével a Kaposvár Jégcsarnok Kft-ben, a Kaposvári Tömegközlekedési Zrt-ben és a Kaposvári Élmény- és Gyógyfürdő Nonprofit Kft-ben meglévő törzsbetétjére tekintettel az előterjesztés 4. számú függelékét képező alapító okirat-módosítások alapján ezen társaságok tőkehelyzetét rendezze.

Felelős: Szita Károly polgármester

Közreműködik: Molnár György gazdasági igazgató

Határidő: 2014. június 30.

1. A Közgyűlés jóváhagyja Dél-Dunántúli Regionális Víziközmű-üzemeltető és Szolgáltató Kft. törzstőkéjének felemelését, és felhatalmazza a Polgármestert arra, hogy a Dél-Dunántúli Regionális Víziközmű-üzemeltető és Szolgáltató Kft. taggyűlésén a törzstőke felemeléséről szavazzon az alábbiak szerint:
   1. A törzstőke felemelt összege 3.000 ezer Ft.
   2. A törzstőke összetétele: pénzbeli hozzájárulás.
   3. A pénzbeli hozzájárulás teljesítésének határideje: 30 napon belül.
   4. A társaság tagjai üzletrészeik arányában vesznek részt a törzstőke emelésében.
   5. A törzstőke felemelésére egyebekben a polgári törvénykönyvről szóló 2013. évi V. törvény (Ptk.) előírásait kell alkalmazni.

Felelős: Szita Károly polgármester

Közreműködik: Molnár György igazgató

Határidő: 2014. július 15.

1. A Közgyűlés a Dél-Dunántúli Regionális Víziközmű- Üzemeltető és Szolgáltató Kft-ben történő 600 ezer Ft összegű tőkeemelés pénzügyi fedezetét a költségvetési rendelet céltartalékának felhalmozási tartaléka terhére biztosítja

Felelős: Szita Károly polgármester

Közreműködik: Molnár György igazgató

Határidő: 2014. július 15.

1. A Közgyűlés hozzájárul ahhoz, hogy a Dél-Dunántúli Regionális Víziközmű-üzemeltető és Szolgáltató Kft. Társaság működését a  2013. évi V. tv. (új Ptk.) hatálya alatt folytassa.

Felelős: Szita Károly polgármester

Közreműködik: Molnár György igazgató

Határidő: 2014. július 15.

1. A Közgyűlés felhatalmazza a polgármestert a Dél-Dunántúli Regionális Víziközmű-üzemeltető és Szolgáltató Kft társasági szerződés-módosításának a törzstőke felemelésével, illetve a Polgári törvénykönyvről szóló 2013. évi V. törvény (Ptk.) előírásainak történő megfelelésével kapcsolatos módosításokat tartalmazó, az előterjesztés 5. számú függelékét képező okirat aláírására.

Felelős: Szita Károly polgármester

Közreműködik: Molnár György igazgató

Határidő: 2014. július 15.